Nordeas kunder får Dankort i Apple Pay

Kunder hos Nordea kan se frem til at kunne bruge Dankort-delen af VisaDankort med Apple Pay. Kunderne har efterspurgt det. Og for nyligt lagde også Nets pres på de danske banker, for at få dankortet ind i varmen. Men det er en ny aftale med netop Nets, der får Nordea til at tage skridtet.

Nordea har nemlig lavet en aftale med Nets, der gør, at bankens indtjening på kortbetalinger vil være den samme, uanset om kunderne bruger Dankort eller internationale kort.

– Langt de fleste af vores kunder har i dag et Visa/Dankort. Jeg tror ikke, der er særligt mange, der i købsøjeblikket tænker over, om de betaler med Visa-delen eller Dankort-delen af deres kort. Når vi alligevel åbner for Dankortet i Apple Pay, er det fordi, vi ønsker, at vores kunder oplever at have de samme muligheder for mobil-betalinger som med betaling med plastikkortet, siger Nordeas direktør for danske privatkunder, Mads Skovlund.

Kunderne må dog væbne sig med tålmodighed. Nordea forventer nemlig først at have implementeret Dankort-delen i Apple Pay senest i slutningen af 2024.

I skrivende stund er det udelukkende Danske Bank, der tilbyder sine kunder at benytte Dankort i Apple Pay. Arbejdernes Landsbank har lovet, at det er på vej.

Hvad de færreste danskere ved, er, at det er væsentlig billigere for butikkerne – og i sidste ende forbrugerne – at modtage betalinger via Dankortet. Samtidig er omkostningerne til indløsning af internationale kort (Visa og MasterCard) stigende.

Nordeas kunder får Dankort i Apple Pay