Banker i vildrede om Dankort til Apple Pay

Det gode gamle Dankort lider. Kun Danske Bank tilbyder nemlig, at man kan bruge Dankortet til mobile betalinger, som de fleste af os bruger. Resten af bankerne kræver, at man tilknytter et internationalt kort som Visa eller Mastercard. Det ændres der på til årsskiftet, hvor Nets kræver, at Dankort-delen af Visa/Dankort skal kunne bruges med mobilbetalinger.

Men selv om der er mindre end to måneder til 2025, er bankerne endnu ikke klar, skriver Forbrugerrådet Tænk. De har lavet en rundspørge, som 22 banker har valgt at svare på, og den viser, at bankerne endnu ikke ved præcis, hvordan de vil implementere Dankortet.

“Spar Nord kigger fortsat ind i mulige løsninger, så vi fra 2025 kan understøtte dankortet i Apple Pay,” svarer Spar Nord til spørgsmålet om, hvordan de kommer til at indrulle Dankort i ApplePay.

Og de er ikke alene. Tværtimod har langt størstedelen af bankerne svaret, at det ikke er afklaret endnu.

Undtagelserne er Nordea, Arbejdenes Landsbank og Lægernes Bank. Nordea forventer at have løsningen klar allerede inden årsskiftet, mens Arbejdernes Landsbank og Lægernes Bank begge har en klar plan for, hvordan Dankort skal implementeres.

Den bliver til gengæld manuel, hvilket betyder, at kunderne skal slette det eksisterende kort fra betalingsløsningen og køre opsætningsprocessen igen.

Ud over de 22 banker, der har valgt at svare på Forbrugerrådet Tænks spørgsmål, har 16 banker endnu ikke meldt tilbage.

Hvad de færreste danskere ved, er, at det er væsentlig billigere for butikkerne – og i sidste ende forbrugerne – at modtage betalinger via Dankortet. Samtidig er omkostningerne til indløsning af internationale kort (Visa og MasterCard) stigende.

Banker i vildrede om Dankort til Apple Pay